text: Kolding sparer på maden til de ansatte
  16 juli 2012 kl. 07.03
  De administrative medarbejdere i Kolding Kommune tvinges til en mere nøjsom frokostbetjening.
  Kommunen vil spare 1,4 millioner på driften af fire kantiner. Knap tre fuldtidsstillinger nedlægges.
  Medarbejderne må nøjes med isvand til maden, de skal selv indtaste betalingen på kasseapparatet og rydde op efter sig.
  Slankningen af kantinedriften indgår i en lang række mindre besparelser, som sammenlagt løber op i 90 millioner kroner om året. Blandt andet er der sparet kraftigt på rejser og repræsentation. 
  - Det betyder til gengæld, at vi har råd til at investere i det, der er vigtigt for borgerne, såsom ældrepleje, folkeskole, veje og erhvervsudvikling, siger fungerende borgmester Søren Rasmussen (DF).
  